钦定古今图书集成/明伦汇编/氏族典/第061卷 > 《廖用贤尚友录》 > 余玠
## 钦定古今图书集成/明伦汇编/氏族典/第061卷 > 《廖用贤尚友录》 > 余玠

按《宋史余玠传》：“玠字义夫，蕲州人。家贫，落魄无行，喜
功名，好大言，少为白鹿洞诸生，尝入茶肆，殴卖茶翁，
死，走襄淮。时赵葵为淮东制置使，玠作长短句上谒，
葵留之幕中。未几，以功补进义副尉，擢将作监主簿，
权发遣招进军，充制置司参议官。嘉熙三年，与大元
兵战于汴城、河阴，有功，授直华文阁、淮东提点刑狱”，
兼知淮安州兼淮东制置司参谋官。淳祐元年，拜大
理少卿，升制置副使，授权兵部侍郎、四川宣谕使，寻
授兵部侍郎、四川安抚制置使兼知重庆府兼四川
总领兼夔路转运使。利司都统王夔，素残悍，号“王夜
叉”，恃功骄恣，桀骜不受节度。玠至嘉定，谋于亲将杨
成，夜召夔计事，潜以成代领其众，斩之。戎帅欲举统
制姚世安为代，玠素欲革军中举代之弊，遣都统金
某往代世安，世安不纳。属丞相谢方叔家，避地云顶，
世安厚结之为援。方叔阴嗾世安，密求玠之短，陈于
帝前。于是世安与玠抗，玠郁郁不乐。宝祐元年，闻有
召命，愈不自安，一夕暴卒。玠自入蜀，进华文阁待制，
权兵部尚书，进徽猷阁学士，升大使，又进龙图阁学
士、端明殿学士。及召，拜资政殿学士，恩例视执政。其
卒也，帝辍朝，特赠五官。以监察御史陈大方言夺职。
六年，复之。